钦定古今图书集成/明伦汇编/官常典/第274卷 > 耶律希亮
## 钦定古今图书集成/明伦汇编/官常典/第274卷 > 耶律希亮

按《元史》本传：希亮，字明甫，楚材之孙，铸之子也。初，六
皇后命以赤帖吉氏归铸，生希亮于和林南之凉楼，
曰秃忽思，六皇后遂以其地名之。宪宗尝遣铸核钱
粮于燕，铸曰：“臣先世皆读儒书，儒生俱在中土，愿携
诸子至燕受业。”宪宗从之，乃命希亮师事北平赵衍，
时方九岁，未浃旬，己能赋诗。岁丙辰，宪宗召铸还和
林，希亮独留燕。岁戊午，宪宗在六盘山，希亮诣行在
所。已而铸扈从南伐，希亮亦在行。明年，宪宗崩于蜀，
希亮将辎重北归陕右。又明年，为中统元年，世祖即
位，阿里不哥反，遣使召主将浑都海。铸说浑都海等
入朝，皆不从，则弃其妻子，挺身来归。既而浑都海知
铸去，怒遣百骑追之，不及，乃使百人监视希亮母子，
迫胁使从行，自灵武过应吉里城，至西凉甘州。阿里
不哥遣大将阿蓝荅儿自和林帅师至焉支山，希亮
见之，阿蓝荅儿问而父安在，希亮曰：“不知。与吾父同
任事者，宜知之。”浑都海怒诟曰：“我焉得知之！其父今
亡命东见皇帝矣！”希亮曰：“若然，则何谓不知？”阿蓝荅
儿熟视浑都海曰：“此言深有意焉。”诘希亮甚急，希亮
曰：“使吾知之，亦从而去，安得独留？”阿蓝荅儿以为实，
免其监莅。既而阿蓝荅儿、浑都海为大兵所杀，其残
卒北走，众推哈剌不花为帅，希亮潜匿甘州北黑水
东沙陀中。殿兵已过十馀里，有寻马者适至，老婢漏
言众奄至，驱至肃州。哈剌不花与铸有婚姻之好，又
哈剌不花在蜀时，尝疾病，铸召医视之，遗以酒食，因
释希亮缚，谓曰：“我受恩于汝父，此图报之秋也。”及抵
沙川北州，希亮与兄弟徒步负任，不火食者数日。是
冬，涉雪逾天山，至北庭都护府。二年，至昌八里城。夏，
逾马纳思河，抵叶密里城，乃定宗潜邸汤沐之邑也。
时六皇后之妺主后位，与宗王火忽皆欲东觐。希亮
母密知其事，携希亮入见。已而事不果。冬，至于火孛
之地。三年，定宗幼子大名王闵其不能归，遗以币帛
鞍马，乃从大名王至忽只儿之地。会宗王阿鲁忽至，
诛阿里不哥所用镇守之人。唆罗海欲附世祖，复从
大名王及阿鲁忽二王还，至叶密里城，王遗以耳环，
其二珠大如榛窦，价值千金。欲穿其耳使带之，希亮
辞曰：“不敢因是以伤父母之遗体也。且无功受赏，于
礼尤不可。”王又解金束带遗之，且曰：“系此于遗体宜
无伤。”五月，又为阿里不哥兵所驱，西行千五百里，至
孛劣撒里之地。六月，又西至换扎孙之地，又从至不
剌城。又西行六百里，至彻彻里泽剌之山。后妃辎重
皆留于此。希亮母及兄弟亦在焉。希亮单骑行二百
馀里，至出布儿城。又百里，至也里虔城，而哈剌不花

月，至于亦思宽之地。四年，至可失哈里城。四月，阿里
不哥兵复至，希亮又从征，至浑八升城。时希亮母从
后避暑于阿体八升山。先是，铸尝言于世祖：“臣之妻
子皆在北边。”至是，世祖遣不华出至二王所，因以玺
书召希亮，驰驿赴阙。六月，由苦先城至哈剌火州，出
伊州，涉大漠以还。八月，入觐世祖于上都之大安阁，
备陈边事及旅困苦之状。世祖怜之，赐钞千锭、金
带一、币帛三十，命为速古儿必阇赤。至元八年，授奉
训大夫、符宝郎。十二年，既平宋，世祖命希亮问诸降
将：“日本可伐否？”夏贵、吕文焕、范文虎、陈奕等皆云可
伐。希亮奏曰：“宋与辽、金攻战且三百年，干戈甫定，人
得息肩，俟数年兴师未晚。”世祖然之。十三年，太府监
令史卢贽言于监官：“各路所贡布，长三丈，唯平阳加
一丈。诸怯薛歹以故争取平阳布，苟截其长者与他
郡等，则无所争，而以其所截者为髹漆宫殿器皿之
用，甚便。”监官从之。适左右以其事闻，帝以诘监官，监
官仓皇莫知所以对，归罪于贽，帝命斩之。希亮遇诸
涂贽，以冤告，希亮命少缓，具以实入奏。有旨令董文
用谳之，竟释贽，而召御史大夫塔察儿等让之曰：“此
事言官当言而不言，向微秃忽，思，不误诛此人耶？”十
四年，转嘉议大夫、礼部尚书，寻迁吏部尚书。帝驻跸
察纳儿台之地，希亮至，奏对毕，董文用问大都近事，
希亮曰：“囹圄多囚耳。”世祖方欹枕而卧，忽问其故，
希亮奏曰：“近奉旨，汉人盗钞六文者杀，以是囚多。”帝
惊问孰传此语？省臣曰：“此旨实脱儿察所传。”脱儿察
曰：“陛下在南坡，以语蒙古儿童。”帝曰：“前言戏耳，曷尝
著为令式。”乃罪脱儿察。希亮因奏曰：“令既出矣，必明
其错误，以安民心。”帝善其言，即命希亮至大都，谕旨
中书。十七年，希亮以跋涉西土，足病痿挛，谢事而去，
退居。阳者二十馀年。至大三年，武宗访求先朝旧
臣，特除翰林学士承旨、资善大夫，寻改授林翰学士
承旨、知制诰兼修国史。希亮以职在史官，乃类次世
祖嘉言善行以进，英宗取其书置禁中。久之，闲居京
师，四方之士多从之游。泰定四年卒，年八十一。希亮
性至孝，困厄遐方，家资散亡已尽，仅藏祖考画像，四
时就穹庐陈列致奠，尽诚尽敬。朔漠之人咸相聚来
观，叹曰：“此中土之礼也。”虽疾病，不废书史，或中夜起
坐，取烛以书。所著诗文及从军纪行录三十卷，目之
曰《愫轩集》。赠推忠辅义守正功臣、资善大夫、集贤学
士、上护军，追封漆水郡公，谥忠嘉。